COSMOTE TV

Ιστορία

Η λειτουργία της Cosmote TV ξεκίνησε το 2008 ως δοκιμαστική συνδρομητική υπηρεσία από τον ΟΤΕ και ονομαζόταν Conn-x TV, ενώ το επόμενο έτος ξεκίνησε η εμπορική του διάθεση. Βασιζόταν στην τεχνολογία IPTV, που δίνει τη δυνατότητα μετάδοσης του τηλεοπτικού σήματος μέσα από μια ευρυζωνική σύνδεση ADSL. To 2010, ο ΟΤΕ επέκτεινε το Conn-x TV πανελλαδικά, καλύπτοντας έτσι και περιοχές με μικρότερο πληθυσμό. Στο τέλος του 2010, η υπηρεσία προσέφερε 48 τηλεοπτικά κανάλια με ψηφιακή εικόνα, ανάμεσά τους και 3 αθλητικά κανάλια τα Conn-x TV Sport 1, 2 & 3, και υπηρεσίες Video on Demand.
Το 2011, ο ΟΤΕ μετονόμασε το Conn-x TV σε ΟΤΕ TV και ξεκίνησε την προσφορά της υπηρεσίας πανελλαδικά και μέσω δορυφόρου. Στα μέσα Οκτωβρίου του 2012, ο ΟΤΕ TV ξεπέρασε τους 100.000 συνδρομητές ενώ προσέθεσε νέα κανάλια, υπηρεσίες (OTE CINEMA ON DEMAND HD, 1, 2 και 3) και περιεχόμενο σε υψηλή ανάλυση (OTE CINEMA 1 HD). Το 2013, η συνδρομητική πλατφόρμα του ΟΤΕ ΤV, ξεπέρασε τους 250.000 συνδρομητές. Επίσης, προστέθηκε και το κανάλι ΟΤΕ SPORT 5 με παράλληλη αναβάθμιση του ΟΤΕ SPORT 3 σε HD. Ακόμη προστέθηκε το Disney XD (Οκτώβριος του 2013). Ωστόσο, άρχισαν το πρόγραμμα τους λίγο αργότερα και 4 περιφερειακά ελληνικά κανάλια (Channel 9 Αττικής, Best TV Μεσσηνίας, Corfu Channel Κέρκυρας και Αιγαίο TV Καλύμνου).
Στα τέλη του 2013 ξεπέρασε τους 280.000 συνδρομητές ενώ, στα τέλη του 2014 τους 321.000 καταγράφοντας ανοδική πορεία. Το 2014 προστέθηκαν τα κανάλια E! Entertainment HD και National Geographic HD/SD, Animal Planet HD και Mezzo. Τον Σεπτέμβριο του 2014, ο ΟΤΕ TV λάνσαρε το κανάλι OTE SPORT 6HD και μετέτρεψε τα OTE SPORT 4 και 5 σε υψηλής ευκρίνειας. Στις 15 Δεκεμβρίου 2014, το πανελλαδικό τηλεοπτικό κανάλι Epsilon TV προστέθηκε και στην πλατφόρμα του OTE TV.
Η συνδρομητική πλατφόρμα OTE TV στο τέλος Ιουνίου 2015 είχε 377.548 συνδρομητές, ενώ τον Ιούνιο του 2016 είχε 458.920 συνδρομητές (αύξηση 21,6%).
Στα τέλη Αυγούστου 2016 η συνδρομητική πλατφόρμα του ΟΤΕ πέρασε για πρώτη φορά στην πρώτη θέση, ξεπερνώντας τον αριθμό συνδρομητών της ανταγωνιστικής πλατφόρμας Nova, αυξάνοντας τους συνδρομητές της σε 462.000.
Τον Σεπτέμβριο του 2016, το OTE CINEMA 2 αναβαθμίστηκε σε υψηλή ευκρίνεια (HD). Στις 7 Οκτωβρίου 2016, προστέθηκε και το αθηναϊκό περιφερειακό κανάλι, παιδικού περιεχομένου Smile TV στη θέση 507. εμπλουτίζοντας παράλληλα το παιδικό του περιεχόμενο. Στις 14 Νοεμβρίου 2016 ο ΟΤΕ TV άλλαξε όνομα και έγινε COSMOTE TV. Τον Ιούλιο του 2017 έγινε γνωστό ότι η πλατφόρμα έχει φτάσει τους 510.000 συνδρομητές.
Στις 1 Οκτωβρίου 2017 λόγω λήξης σύμβασης συμβολαίου αποχωρούν τα "Discovery HD Showcase, Discovery Channel, Discovery Science HD, IDX HD, Animal Planet HD, Eurosport 1HD, Eurosport 2 και TLC" και έρχονται τα: "BBC Earth, Viasat Explore, Viasat Nature, Food Network, Fine Living, FOX Sports, Nautical Channel, Outdoor Channel, Crime and Investigation και CBS Reality".
Τον Νοέμβριο του 2017 ο όμιλος ανακοίνωσε ότι το τρίτο τρίμηνο της ίδιας χρονιάς συγκέντρωσε 517.155 συνδρομητές, σημειώνοντας αύξηση 8,2% σε σχέση με το αντίστοιχο τρίμηνο του 2016.
Στις 20 Νοεμβρίου 2018 κατόπιν εντολής του ΕΣΡ, όλες οι συνδρομητικές πλατφόρμες, μεταξύ των οποίων και η COSMOTE TV που διέθεταν τον τηλεοπτικό σταθμό εθνικής εμβέλειας MEGA ήταν υποχρεωμένες, από τον νόμο, να αφαιρέσουν τον τηλεοπτικό σταθμό, από τις λίστες των καναλιών τους (βρισκόταν στην θέση 106, η οποία μέχρι τις 23 Μαΐου 2019, ήταν κενή), επειδή δεν συμμετείχε στον διαγωνισμό για τις τηλεοπτικές άδειες, και θεωρούνταν παράνομος.
Στις 25 Νοεμβρίου 2018 λόγω λήξης σύμβασης συμβολαίου αποχωρούν τα 13 περιφερειακά ελληνικά κανάλια (ΑΡΤ, Δέλτα Τηλεόραση Θράκης, TV 100 Θεσσαλονίκης, SBC, Alert TV Αττικής, TRT Θεσσαλίας, Ionian Channel Ζακύνθου, Ήπειρος TV1 Ιωαννίνων, Channel 9 Αττικής, Best TV Μεσσηνίας, Corfu TV Κέρκυρας, TV Kosmos Ρόδου και Kontra Channel Αττικής), ενώ στις αρχές Δεκεμβρίου αποχωρούν και άλλοι 2 σταθμοί (Δίκτυο Τηλεόραση Σερρών και Blue Sky Αττικής). Ακόμη προστέθηκαν και 5 περιφερειακά ελληνικά κανάλια (Atlas TV Κεντρικής Μακεδονίας, Βεργίνα TV Θεσσαλονίκης, ΕΝΑ Channel Καβάλας, Center TV Καβάλας και Creta TV Ηρακλείου).
Παράλληλα έγιναν μικρές ανακατανομές στις θέσεις των περιφερειακών σταθμών, και το Μακεδονία TV, που είναι κανάλι εθνικής εμβέλειας, μετακόμισε από την θέση 650, στην θέση 112 (σε SD έκδοση).
Στα τέλη Δεκεμβρίου 2018 οι SD εκδόσεις των πέντε ιδιωτικών καναλιών εθνικής εμβέλειας γενικού περιεχομένου διαγράφτηκαν και αντικαταστάθηκαν από τις αντίστοιχες HD εκδόσεις των σταθμών (ΑΝΤ1 - θέση 107, ALPHA - θέση 108, STAR - θέση 109, ΣΚΑΪ - θέση 110 και OPEN BEYOND - θέση 111).
Το 2019 αντίστοιχα, λόγω λήξης σύμβασης συμβολαίου αποχωρεί, το περιφερειακό ελληνικό κανάλι Extra Channel Αττικής. Ακόμη επαναπροστέθηκε το κανάλι ΑΡΤ (στην Θέση 653), το οποίο μετά από κάποιους μήνες, αποχώρησε για δεύτερη φορά.
Στις 23 Μαΐου 2019 έγιναν μικρές ανακατανομές στις θέσεις των πέντε ιδιωτικών καναλιών εθνικής εμβέλειας γενικού περιεχομένου: (ΑΝΤ1 HD - θέση 106, ALPHA HD - θέση 107, STAR HD - θέση 108, ΣΚΑΪ HD - θέση 109 και OPEN BEYOND HD - θέση 110). Προστέθηκε επιπλέον στην θέση 111 και το έκτο εθνικής εμβέλειας κανάλι, ONE, το οποίο από τα τέλη Ιουνίου, εκπέμπει και αυτό σε HD (εφόσον πήρε τηλεοπτική άδεια, αναμένεται από την νέα τηλεοπτική σεζόν να εκπέμψει και από την Digea). Επίσης, και το μοναδικό κανάλι εθνικής εμβέλειας ψυχαγωγικού περιεχομένου, το Μακεδονία TV, μετακόμισε στην Θέση 113 (η Θέση 112 είναι πλέον κενή), το οποίο επίσης από τις 27 Ιουλίου 2019, εκπέμπει σε HD. Με αυτήν την κίνηση, η COSMOTE TV, διαθέτει, όλα τα ιδιωτικά κανάλια, πανελλαδικής εμβέλειας αποκλειστικά σε υψηλή ευκρίνεια (HD).
Η συνδρομητική υπηρεσία προσφέρει περισσότερα από 85 κανάλια, ελληνικά και ξένα, από τα οποία τα 25 μεταδίδονται σε υψηλή ευκρίνεια (HD). Η μετάδοση σε HD είναι διαθέσιμη στην COSMOTE TV μέσω δορυφόρου. Επιπλέον, 13 κανάλια βρίσκονται κάτω από την ομπρέλα των COSMOTE SPORT και 8 κάτω από την ομπρέλα των COSMOTE CINEMA.

Ραδιοφωνικοί σταθμοί

Από το 2013 και μέχρι σήμερα ο ΟΤΕ εκπέμπει (δοκιμαστικά) κάποιους ελληνικούς τοπικούς ραδιοφωνικούς σταθμούς, οι οποίοι είναι ο Αθήνα 9.84, η Πειραϊκή Εκκλησία και το Ράδιο Οιχαλία 106.2 της Ελευθέρας Αποστολικής Εκκλησίας Πεντηκοστής από τη Φαρκαδόνα και τη Λάρισα.

Κινηματογράφος

Ο ΟΤΕ έχει συνάψει τις συμφωνίες για την προβολή τηλεοπτικών σειρών και ταινιών με μεγάλα κινηματογραφικά στούντιο και ανεξάρτητες εταιρείες διανομής (π.χ.: Walt Disney, 20th Century Fox, HBO, Miramax, Lions Gate, BBC, Sky Vision, Φίνος Φιλμ, Καραγιάννης - Καρατζόπουλος κ.ά.)

Αθλητικό περιεχόμενο

Τα κανάλια COSMOTE Sport μεταδίδουν τους ποδοσφαιρικούς αγώνες του Κυπέλλου Ελλάδος μέχρι το 2019, της Αγγλικής Πρέμιερ Λιγκ μέχρι το 2022, του Τσάμπιονς Λιγκ, του Γιουρόπα Λιγκ, της Ισπανικής Λα Λίγκα, της Γερμανικής Μπούντεσλιγκα & Μπούντεσλιγκα 2 μέχρι το 2021 και της Πορτογαλικής Πριμέιρα Λίγκα ως το 2020. Επίσης, τους εντός έδρας καλαθοσφαιρικούς αγώνες του Παναθηναϊκού, του Ολυμπιακού και της ΑΕΚ για την Ελληνική Stoiximan.gr Basket League, επιλεγμένους αγώνες της Ισπανικής Πριμέρα Ντιβισιόν και της Τουρκικής Σούπερ Λιγκ καθώς και διεθνή πρωταθλήματα, ανάμεσά τους το Αμερικάνικο NBA ως το 2020, και τέλος, σημαντικές διοργανώσεις τένις όπως το Ρολάν Γκαρός και δημοφιλείς διοργανώσεις μηχανοκίνητου αθλητισμού όπως το MotoGP και το WRC μέχρι το 2020.